钦定古今图书集成/明伦汇编/官常典/第106卷 > 《角弓八章》
## 钦定古今图书集成/明伦汇编/官常典/第106卷 > 《角弓八章》

〈朱注〉此刺王不亲九族而好谗佞，使宗族相怨之诗。

“骍骍《角弓》，翩其反矣。兄弟昏姻，无胥远矣。”〈兴也〉
尔之远矣，民胥然矣。尔之教矣，民胥效矣。〈赋也〉
此令兄弟绰绰有裕，不令兄弟交相为愈。〈赋也〉
“民之无良，相怨一方。受爵不让”，至于已斯亡。〈赋也〉
老马反为驹，不顾其后。如食宜饇，如酌孔取。〈比也〉
毋教猱升木，如涂涂附。君子有徽猷，小人与属。〈比也〉
雨雪瀌瀌，见𬀪曰消。莫肯下遗，式居娄骄。〈比也〉
雨雪浮浮，见𬀪曰流。如蛮如髦，我是用忧。〈比也〉